પંજાબમાં આમ પણ આમ આદમી પાર્ટી પાસે કોઈ મજબૂત અને વિશ્વસનીય પંજાબી નેતા નથી. એ સંજોગોમાં સિદ્ધુ તેમના માટે સંકટમોચન બની શકે તેમ છે. આવું કંઈપણ થશે તો તે માટે સીધી રીતે શાસકપક્ષની ટોચની નેતાગીરી જવાબદાર ગણાશે. કેન્દ્રમાં સત્તા મળવાથી અહંકારમાં આવી ગયેલી નેતાગીરી એ સમજવા તૈયાર નથી કે બધી બાબતે કોઈ એક વ્યક્તિ પર આધાર રાખવાથી કાયમ માટે સફળતા ન મળે. એક જ વ્યક્તિ સરકાર ચલાવે, એક જ વ્યક્તિ ચૂંટણી પ્રચાર કરે એવું લાંબા ગાળા માટે શક્ય નથી. વળી એ તો લોકશાહી વ્યવસ્થાની પણ વિરૂદ્ધ છે. ઉત્તરપ્રદેશ જેવાં અન્ય મહત્ત્વના રાજ્યની ચૂંટણી પણ આવતા વર્ષે જ આવી રહી છે. જો શાસકપક્ષની ટોચની નેતાગીરીનું વલણ આવું જ રહેશે તો પક્ષમાં અસંતોષ અને ચૂંટણી પરિણામ પર તેની અસર અંગે કંઈ કહેવાની જરૂર છે ખરી?